‏15 ספטמבר, 2022

‏י"ט אלול, תשפ"ב

**כללי – החברה להגנת הטבע**

החברה להגנת הטבע הוקמה ופועלת החל משנת 1953, קרוב ל-70 שנה, במטרה לשמור על הטבע, הנוף והסביבה בישראל. ישראל התברכה בטבע יוצא דופן בייחודו ובחשיבותו, ומאמצי השמירה עליו במדינה העומדת להיות הצפופה במדינות המערב, היא אתגר מורכב.

בשנים האחרונות, לנוכח עוצמת המשבר הסביבתי והאקלימי, החברה להגנת הטבע הציבה יעד של **יצירה מחדש ושיקום** בתי גידול, בצד ההגנה על בתי גידול ושטחים פתוחים.

להשגת מטרות אלו החברה להגנת הטבע פועלת במגוון דרכים, שהעיקריות שבהן הן:

* שינוי מדיניות והשפעה על מקבלי החלטות בקרב מוסדות השלטון – ממשלה, כנסת, שלטון מקומי, מוסדות התכנון, בתי משפט
* חינוך להכרה ולאהבת הארץ וטיפוח זיקה בקרב ילדים ובני נוער לסביבה
* הגברת המודעות הציבורית לשמירת הטבע בקרב ציבורים שונים
* עבודה בקרב המיגזר העיסקי להטעמת שיקולים של שמירה על המגוון הביולוגי

החברה להגנת הטבע פועלת בקרב כל חלקי החברה הישראלית, בכל רחבי הארץ, באמצעות מטה מקצועי ומינהלי ויחידות שטח הכוללות בתי ספר שדה, מרכזים עירוניים, מרכזי פעילות החברה הערבית ועוד.

**גיבוש מדיניות והשפעה על מקבלי החלטות ככלי להשגת יעדי החברה להגנת הטבע**

השפעה על מקבלי החלטות היתה ומאז ומתמיד דרך פעולה עיקריות להשגת יעדי האירגון, שהוקם על רקע מאבק למניעת ייבוש ביצת החולה, מאבק ראשון ופורץ דרך בעולם שינוי המדיניות הסביבתית בישראל.

יכולתה של החברה להגנת הטבע להשפיע על מקבלי החלטות נובעת מהיותינו גוף מקצועי מבוסס ידע ומדע, ומהתמיכה הציבורית הנרחבת לה אנו זוכים.

שינוי מדיניות נעשה בשתי דרכים עיקריות המשלימות זו את זו:

* יוזמה: גיבוש מדיניות חדשה בנושא מסויים, וצעדים למימוש ולהטמעת מדיניות זו בקרב הרשויות הרלוונטיות.
* תגובה: מאבק לשינוי מדיניות או החלטה הפוגעת בטבע ובסביבה.

**ערוצי הפעולה לשינוי מדיניות**

**מערכת התכנון** מהווה זירה מרכזית בפעילות האירגון לשינוי מדיניות. הזירה התכנונית מאפשרת לנו ליצור השפעה דרמטית על המציאות הסביתית בשטח **באופן רוחבי, ביחס לכל תחומי הליבה** – השטחים הפתוחים, הים והחופים, הנחלים, המרחב העירוני, חיות הבר, והתמודדות עם שינוי האקלים. במוסדות התכנון מתקבלות ההחלטות הנוגעות לעתיד השטחים הפתוחים, שהם חיוניים לשמירת הטבע, הן המקום בו נקבע היכן יישמר הטבע והיכן הוא ייהרס לטובת כבישים, תשתיות ובניה.

לאחר כמה עשורים של עבודה אינטנסיבית במוסדות התכנון, אנו רואים את פירותיה של העבודה המאומצת, בדמות נורמות סביבתיות המנחות את עבודת הועדות, אישור תוכניות לשמורות טבע, הטמעת שכבות קריטיות כדוגמת מסדרונות אקולוגיים ועוד.

ועדות הכנסת והפעילות המקצועית במשרדי ממשלה מהווים גם הם ערוץ חשוב בהשפעה על מקבלי החלטות. כתיבת ניירות עמדה, השתתפות בישיבות בוועדות הכנסת, כתיבת הצעות חוק, הגשת שאילתות לחברי כנסת, ועוד. גם בזירה זו אנו יכולים להתגאות בתיקוני חקיקה והחלטות ממשלה שהחברה להגנת הטבע היתה יוזמת או שותפה להם. והעבודה עוד רבה.

לצד אלו פועלת המחלקה המשפטית כאשר נדרש להשלים את העבודה בהליכים משפטיים מול מוסדות המדינה, או גורמים פרטיים, בהליכים מנהליים ואזרחיים הנדרשים להגן על הסביבה או לדרוש מהממשל לפעול להגנה על הסביבה.

**גיבוש ושינוי מדיניות בתחום האקלים**

חשיבות עבודת שינוי המדיניות קריטית במיוחד בכל הנוגע להתמודדות עם משבר האקלים ולהגנה ושיקום של מערכות טבעיות – תחומים הדורשים מאמץ לאומי, שיתוף פעולה אזורי ובינלאומי. לפיכך, בתחום זה, בצד פעולות חינוך, הסברה והגברת מודעות ציבורית – נדרשת פעולה נרחבת בקרב מקבלי החלטות.

ישראל מפגרת ביישום מדיניות סביבתית בכלל, ומדיניות אקלים בפרט. במיוחד חסרה בישראל ההכרה בדבר הזיקה ההדוקה בין משבר האקלים לבין משבר המערכות הטבעיות, היותו של משבר האקלים תוצאה של שיבוש תהליכים טבעיים, והמקום הקריטי של המערכות הטבעיות בהתמודדות עם משבר האקלים – בהפחתה (מיטיגציה) ובהתאמה (אדפטציה).

בישראל אין גוף חברה אזרחית שמייצג ומכיר את המערכות הטבעיות כמו החברה להגנת הטבע, ויכול להביא הן עבודה מקצועית והן תמיכה ציבורית - אל שולחן מקבלי ההחלטות. לכן, התפקיד של החברה להגנת הטבע להביא את הטבע אל תוך שיח ההתמודדות עם שינוי האקלים - הוא קריטי ממש.

במסגרת תפקידנו זה אנו מבקשים:

* לגבש ידע אקלימי-אקולוגי רחב ועמוק למדינת ישראל, לרבות הצורך בשיתופי פעולה אזוריים. כגוף חברה אזרחית, יצירת שיתופי פעולה כאלו נוחה וקלה יותר משל גורמים ממשלתיים. כך למשל ערכנו רק לאחרונה כנס ראשון בתחום שיקום טבע בעידן של שיקום אקלים עם שותפים מירדן ומרוקו;
* להטמיע את הידע האקולוגי שיצטבר ויעודכן בקרב מקבלי החלטות, באמצעות עבודות מקצועיות לגורמי המקצוע במשרדי הממשלה. כך למשל אנו מכינים בימים אלו עבודה בנושא פתרונות מבוססי טבע להתמודדות עם שינוי האקלים עבור המשרד להגנת הסביבה;
* לקדם החלטות ממשלה ולבחון סעיפי חקיקה ותכניות ממשלתיות כך שיכילו את הידע האקולוגי-אקלימי באופן מיטבי. כך למשל אנו מעורבים בגיבוש התכנית הלאומית למגוון ביולוגי, בתכנית האסטרטגית לשטחים פתוחים, ועוד;
* להוות גורם מקצועי ואחראי לבחינת קונפליקטים בין האינטרסים האקולוגיים לאינטרסים אחרים ולהציע פתרונות מיטביים. כך למשל החברה להגנת הטבע מובילה את עמדת הארגונים הירוקים לגבי העדפת פאנלים סולאריים על גבי גגות ודו שימוש בקרקע, לפני פגיעה בשטחים פתוחים;
* להוביל את העמדה המקצועית של ארגוני הסביבה בישראל בתחום תכנון מערך האנרגיה בישראל – על מנת שישראל תפעל בהתאם למחויבות הבינלאומית למעבר לאנרגיות מתחדשות, לא תפתח מתקני אנרגיה פוסילית חדשים, ותבצע כל זאת בצורה היעילה והנכונה ביותר יותר לטבע ולאדם.